ישיבת ברכת משה

היסטוריה

הישיבה נוסדה בשנת ה'תשל"ז (1977) במישור אדומים על ידי הרב סבתו והרב שילת, אז שני רבנים צעירים יוצאי ישיבת הכותל, ביוזמת הרב אריה בינה, ראש ישיבת נתיב מאיר וכן על ידי הרב יצחק ספיר ומוני בן-ארי. את התרומה הראשונית להקמת הישיבה תרמה תנועת המזרחי בצפון אמריקה מתוך עזבונם של משה וברכה גירשבוים, ומכאן שם הישיבה.
כעבור תשע שנים עברה הישיבה לשכונת מצפה נבו שבמעלה אדומים. בשנותיה הראשונות של הישיבה עמדו בראשה הרב סבתו והרב שילת, אשר מפאת גילם הצעיר לא ראו עצמם כראויים לתואר "ראש הישיבה". בשנים תש"מ-תשמ"א ניתן השיעור הכללי בישיבה על ידי דוד הנשקה (כיום פרופסור לתלמוד באוניברסיטת בר-אילן). בשנת תשמ"ג הגיע לעמוד בראשות הישיבה הרב נחום אליעזר רבינוביץ'. בכ' תמוז תשע"ה מונו שוב הרב סבתו והרב שילת לראשי הישיבה לצדו של הרב רבינוביץ ולבקשתו.
לאחר שנים רבות בהן מסר הרב רבינוביץ את השיעור הכללי בישיבה, החל משנת תשע"ו מוסרים את השיעור ברוטציה שבועית הרב סבתו, הרב שילת והרב יונתן רוזין. בישיבה פועל כולל הלכה בראשות הרב אלישע אבינר.
בין הר"מים בישיבה: הרב ישי אנגלמן, הרב צביקה הבר, הרב אברהם וולפסון, הרב אפי ולץ, הרב אליהו ליפשיץ, הרב ישראל רוזנברג והרב צביקה שמשוני. המנהל החינוכי הוא הרב אליאב פלהיימר.
במשך עשרות שנים למדו תלמידי הישיבה לתואר ראשון בחינוך במכללת ליפשיץ בירושלים. לאחר מיזוג המכללה במכללת הרצוג מתקיימים הלימודים בקמפוס המכללה באלון שבות.
ספריית הישיבה החדשה נתרמה לזכרו של סגן משנה יובל הימן, צוער בקורס קצינים שנפל במהלך מבצע צוק איתן והיא משמשת ספרייה תורנית עירונית. בספרייה, נכון ל-2017, כ-12,000 כותרים. בית מדרש חדש ובו כ-300 מקומות נחנך בשנת תשס"ד.
בשנת 2010 למדו בישיבה כ-250 תלמידים ועוד כ-70 היו בשירותם הצבאי. נכון לשנת תשע"ז לישיבה כ-1,900 בוגרים.
מנהל הישיבה וראש מכון מעליות הוא טל כהן.

דרכה של הישיבה

הישיבה מדגישה את העיסוק במשנתו של הרמב"ם, בעיקר בשל דרכם של ראשי הישיבה, הרב רבינוביץ והרב שילת. עם זאת, בישיבה ישנן גישות נוספות, וצוות הרבנים התחנך בבתי מדרש מגוונים בתוך הציונות הדתית. לצד לימודי גמרא בעיון ישנם גם שיעורי מחשבה, תנ"ך, הלכה וחסידות. הישיבה מעודדת חשיבה רציונלית ופתוחה. רוב בוגריה ממשיך לאחר הלימודים בישיבה ללימודים אקדמיים.
בעבר לימדו בישיבה הרב אלחנן סמט, הרב יאיר דרייפוס, הרב חנן פורת, הרב חגי לונדין, הרב אלישע וישליצקי, הרב שלמה לוי, הרב חיים וידל, הרב מאיר שפיגלמן, הרב ד"ר צמח הלפרין ועוד.
בימים הנוראים, מתקיימות בישיבה תפילות משולבות: נוסח עדות המזרח בתפילות שחרית ומנחה ונוסח עדות אשכנז בערבית ומוסף. הישיבה הייתה הראשונה בישראל לנהוג כך. גם הסליחות נאמרות בישיבה בנוסח אשכנזי-ספרדי משולב. נוסח הסליחות כולל שינויים הנובעים מתוך דרכו של ראש הישיבה הרב רבינוביץ'. כך למשל במקום "מידת הרחמים עלינו התגלגלי" נאמר: "מידת הרחמים עלינו נגלגלה".

פרסומים

ביטאון הישיבה, "מעליות", מונה שלושים כרכים של מאות עמודים כל אחד. בקובץ מאמרים בנושאים מגוונים. בשנים האחרונות יוצא לאור הקובץ "מדברה" ובו עיונים וחידושים על המסכת הנלמדת.
הישיבה מוציאה עלון תלת שבועי בשם "עולה מן המדבר", שבו מאמרים של רבני הישיבה, תלמידיה ולעיתים גם בוגריה, בענייני הלכה, תנ"ך, מחשבה ועוד. בעבר התפרסמה גם חוברת חצי שנתית, "השכל הפועל", ובה קטעי שירה, ספרות ומסות.
עלון בוגרים מצומצם יותר, "לעילא", נשלח בתפוצת מיילים לבוגרי הישיבה.
לישיבה אתר אינטרנט ובו שיעורים המועברים בישיבה. נכון ל-2017 נמצאים באתר כ-15,000 שיעורים בנושאים שונים, 5,500 מהם כוללים טקסט ובו סיכום השיעור. באתר פירושים על כל ספר משנה תורה לרמב"ם שכתבו אברכים ותלמידים בישיבה, מאמרים, סיכומי שיעורים, עלוני בוגרים ותלמידים ועוד.